5. ΕΓΓΡΑΦΟΝ ΥΠΟΥΡΓΕΙΟΥ ΕΡΓΑΣΙΑΣ Αριθ. 31957/1 232 της 23 Μαΐου 1953 Εις απάντησιν της υπ' αριθ. 29828/19.5.1953 υμετέρας αναφοράς, γνωρίζομεν υμίν, ότι εγκρίνομεν την από 16.5.53 απόφασιν του Διοικητικού σας Συμβουλίου, περί παροχής διευκολύνσεων εις τους οφείλοντας ασφαλιστικάς εισφοράς εργοδότας, έχουσαν ως ακολούθως: Αι μέχρι της 31ης Μαρτ. 1953 καθυστερούμεναι προς το Ι.Κ.Α. και τα συγχωνευθέντα εις αυτό Ταμεία (πλην της ΟΑΦΑ, δι' ην ισχύει η δια της υπ' αριθ. 35906 της 6.9.52 αποφάσεως του Υπουργού Εργασίας γενομένη ρύθμισις) εισφοραί, απαλλασσόμεναι των κατά την ισχύουσαν νομοθεσίαν προσθέτων τελών και επιβαρυνόμεναι δια νέων τοιούτων, κεφαλαιοποιούνται, της εξοφλήσεως τούτων διενεργουμένης εις 18 ίσας μηνιαίας δόσεις, ων η πρώτη εντός του Ιουν. 1953, υπό τους κάτωθι όρους: 1.Αι καθυστερούμεναι εισφοραί των μέχρι 31 Μαρτ. 1953 μισθολογικών περιόδων επιβαρύνονται δια προσθέτου τέλους 3% δι' έκαστον τρίμηνον καθυστερήσεως από της τελευταίας ημέρας του μηνός, καθ' ον έλαβε χώραν η βεβαίωσις τούτων εις το Δημόσιον Ταμείον, ή, προκειμένου περί των Υποκαταστημάτων, άτινα δεν ενεργούσι τοιαύτην βεβαίωσιν, καθ' ο συνετάγη η οικεία πράξις επιβολής εισφορών. 2.Οι οφείλοντες εισφοράς της παρ. 1 εργοδόται υποχρεούνται όπως εφεξής καταβάλλωσι, μέχρι της τελευταίας ημέρας εκάστου μηνός, την αντιστοιχούσαν εις τον μήνα τούτον δόσιν εκ των καθυστερουμένων επί πλέον των εκάστοτε ληξιπροθέσμων τρεχουσών εισφορών των. Δόσις καθυστερουμένη πέραν της τελευταίας ημέρας του μηνός, εις ον αύτη αναφέρεται, επιβαρύνεται επί πλέον του εν παρ. 1 προσθέτου τέλους, και με πρόσθετον επί της εκ κυρίων εισφορών οφειλής τέλος 2% δι' έκαστον μήνα καθυστερήσεως. 3.Καταργούνται πάσαι αι από της δημοσιεύσεως του ν. 1846/51 και εφεξής παρασχεθείσαι προς τους εργοδότας διευκολύνσεις δια την εξόφλησιν των περί ων η παρούσα καθυστερουμένων εισφορών. 4.Εισφοραί καταβληθείσαι μέχρι 31ης Μαρτίου απαλλάσσονται των μήπω καταβληθέντων προσθέτων τελών. 5.Τυχόν καταβληθέντα πρόσθετα τέλη δεν επιστρέφονται συμψηφίζονται δε με τα κατά την παρ. 1 καθοριζόμενα, εφ' όσον αφορούν οφειλομένας εισέτι εισφοράς. Δια την νομοθετικήν κύρωσιν της παρούσης θέλομεν μεριμνήσει εν καιρώ. 